BESLUTNING(1)

om forebyggelse af naturkatastrofer

Den Paritetiske Forsamling AVS-EU,

- forsamlet i Nassau (Bahamas) den 11.- 14. oktober 1999,

- der henviser til Europa-Parlamentets beslutning, A4- 0021/97,

- der henviser til Europa-Parlamentets udtalelse af 2. oktober 1997,

- der henviser til Kommissionens meddelelse, KOM(96)0153 - C4- 0265/96,

- der henviser til forordning nr. 1257/96 af 20. juni 1996 om humanitær bistand,

A. der henviser til, at uvejr og naturkatastrofer forekommer i et tiltagende omfang, og at årsagen til disse naturkatastrofer, der er af voksende intensitet og medfører større og større ødelæggelser, kan findes i klimaændringerne, befolkningspresset og menneskers påvirkning af naturen globalt,

B. der henviser til, at katastrofer ikke alene koster et stort antal menneskeliv og medfører store socioøkonomiske udgifter men også hindrer de udviklingsprocesser, som Den Europæiske Union er engageret i,

C. der henviser til, at Den Europæiske Unions bidrag til udvikling udgør 44 % af det samlede bidrag på verdensplan, samt til, at Det Europæiske Fællesskabs Kontor for Humanitær Bistand (ECHO) bidrager med 40 % af den samlede europæiske bistand,

D. der er fast overbevist om, at det er vigtigt at lægge større vægt på forebyggelse af naturkatastrofer gennem udarbejdelse og gennemførelse af udviklingsstrategier, og at dette vil være et vigtigt bidrag til opnåelse af det prioriterede mål, nemlig bæredygtig udvikling,

1. anmoder Kommissionen, Rådet og medlemsstaterne om at lægge større vægt på forebyggelse af katastrofer og etablering af katastrofeberedskab med henblik på at sikre bedre beskyttelse af menneskeliv, forhindre lidelser og begrænse de økonomiske følger af katastrofer;

2. støtter helhjertet det arbejde, der udføres af Det Europæiske Fællesskabs Kontor for Humanitær Bistand i Sydøstasien, Bangladesh, Mellemamerika og Vestindien, hvor fremgangsmåden indebærer gennemførelse af ulykkesberedskabsprogrammer (DIPECHO);

3. henstiller, at en sådan fremgangsmåde udvides til andre dele af verden uden at få indvirkning på gennemførelsen af udvalgte initiativer på områder, som ikke er omfattet af ulykkesberedskabsprogrammerne;

4. giver endnu en gang udtryk for, at den er fast overbevist om, at der systematisk skal tages hensyn til katastrofeforebyggelse i dens politik for udviklingssamarbejde, navnlig i forbindelse med udarbejdelsen af en ny aftale mellem AVS-staterne og Den Europæiske Union, og i enhver ny eller forlænget samarbejdsaftale;

5. fastholder, at de forskellige aspekter af katastrofeforebyggelse (selve forebyggelsen, der mildner konsekvenserne af katastrofer og etablerer katastrofeberedskab), bør betragtes som fuldgyldige komponenter i udviklings- og udviklingssamarbejdspolitikker, både hvad angår generelle programmer og specifikke projekter inden for sådanne programmer, og kræver navnlig, at enhver humanitær operation, der finansieres af Det Europæiske Fællesskabs Kontor for Humanitær Bistand (ECHO), skal indeholde et forebyggelsesaspekt;

6. kræver, at der lægges større vægt på de store socioøkonomisk omkostninger i forbindelse med katastrofer og på fordelene ved katastrofeforebyggelse i den miljømæssige vurdering af Den Europæiske Unions udviklingspolitikker, strategier, programmer og projekter;

7. pålægger sine formænd at sende denne beslutning til AVS-EU-Rådet og Kommissionen.

(1) Vedtaget af Den Paritetiske Forsamling AVS-EU den 14. oktober 1999 i Nassau (Bahamas).